钦定古今图书集成/明伦汇编/闺媛典/第120卷 > 包𫄷妻崔氏
## 钦定古今图书集成/明伦汇编/闺媛典/第120卷 > 包𫄷妻崔氏

按《宋史列女传》：崔氏，包𫄷妻。𫄷，枢密副使拯之子，早
亡，惟一稚儿。拯夫妇意崔不能守也，使左右尝其心。
崔蓬垢涕泣出堂下，见拯曰：“翁，天下名公也。妇得齿
贱获执澣涤之事幸矣，敢污家乎？生为包妇，死为包
鬼，誓无他也。”其后稚儿亦卒，母吕自荆州来，诱崔欲
嫁其族人。吕谓曰：“‘丧夫守子，子死孰守’？崔曰：‘昔之留
也，非以子舅姑故也。今舅殁，姑老矣，将舍而去乎’？”吕
怒，诅骂曰：“我宁死此，决不独归，须尔同往也。”崔泣曰：
“母远来，义不当使母独还。然到荆州，倘以不义见迫，
必绝于尺组之下，愿以尸还。”包氏遂偕去。母见其誓
必死，卒听还包氏。　按《合肥县志》：崔熙宁间封永嘉
郡君，表其门闾。学士苏轼撰敕曰：“敕崔氏，汝甲族之
遗孤，大臣之冢妇，夫亡子夭，茕然无归，而能誓死不
嫁，抚养孤弱，使我嘉佑，名臣之后，有立于世，惟尔之
功。卫世子早死，共姜自誓，诗人歌之。韩愈幼孤养于
嫂，郑愈丧之期，若崔氏者，可谓兼之矣。其改赐《汤沐，
表》异其所居，以风郡国，使薄于贞节者知所愧焉。”